**GUVERNUL REPUBLICII MOLDOVA**

HOTĂRÎREnr.\_\_\_\_\_

din \_\_\_\_\_\_\_\_\_\_\_\_\_\_\_\_\_\_\_\_\_\_\_\_2016

Chişinău

**Cu privire la transformarea în întreprindere de stat**

**a societăţii pe acţiuni “SanfarmPrim”**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

În temeiul art. 2 al Legii nr. 146–XIII din 16 iunie 1994 cu privire la întreprinderea de stat (Monitorul Oficial al Republicii Moldova, 1994, nr. 2, art. 9), art. 20 al Legii nr. 845–XIII din 03 ianuarie 1992 cu privire la antreprenoriat şi întreprinderi (Monitorul Oficial al Republicii Moldova, 1992, nr. 2, art. 33), art. 69, 85, 179 Cod Civil al Republicii Moldova nr. 1107–XV din 06 iunie 2002 (Monitorul Oficial al Republicii Moldova, 2002, nr. 82–86, art. 661), art. 27 lit. g) al Legii privind administraţia publică centrală de specialitate nr. 98 din 04 mai 2012 (Monitorul Oficial al Republicii Moldova, 2012, nr. 160–164, art. 537), precum şi în scopul îmbunătăţirii activităţii şi eficientizării managementului în domeniul achiziţionării şi distribuirii de către stat a medicamentelor, Guvernul,

**HOTĂRĂŞTE:**

**1.** Se acceptă propunerea Ministerului Sănătăţii privind reorganizarea prin transformare în întreprindere de stat a societăţii pe acţiuni “SanfarmPrim”.

**2.** Ministerul Sănătăţii va exercita funcţia de fondator al Întreprinderii de Stat “SanfarmPrim”, şi în termen de trei luni:

1) va crea comisia de reorganizare a “SanfarmPrim”, care va asigura efectuarea reorganizării prin transformare conform legislaţiei în vigoare;

2) va asigura, prin intermediul comisiei de reorganizare, transformarea societăţii pe acţiuni “SanfarmPrim” în întreprinderea de stat “SanfarmPrim” în modul stabilit de legislaţie şi transmiterea patrimoniului către întreprinderea nou–creată conform prevederilor Regulamentului cu privire la modul de transmitere a bunurilor proprietate publică aprobat prin Hotărîrea Guvernului nr. 901 din 31 decembrie 2015 (Monitorul Oficial al Republicii Moldova, 2016, nr. 1, art. 2);

3) va achiziţiona pachetul de acţiuni în număr de 3999 (0,89%) unităţi aflate în proprietatea celorlalţi acţionari a “SanfarmPrim”;

4) va aproba statutul Întreprinderii de Stat “SanfarmPrim” şi regulamentul Consiliului de administraţiei al Întreprinderii de Stat “SanfarmPrim” conform prevederilor Hoătîrii Guvernului nr. 770 din 20 octombrie 1994 pentru aprobarea unor acte normative vizînd funcţionarea Legii cu privire la întreprinderea de stat (Monitorul Oficial al Republicii Moldova, 1994, nr. 14, art. 117), cu modificările şi completările ulterioare.

**3.** Disponibilizarea personalului “SanfarmPrim” în urma reorganizării se va efectua în conformitate cu legislaţia muncii în vigoare.

**4.** Agenţia Relaţii Funciare şi Cadastru va asigura modificarea documentaţiei cadastrale, în conformitate cu prevederile prezentei hotărîri.

**5.** În anexa nr. 5 din Hotărîrea Guvernului nr. 397 din 31 mai 2011 „Pentru aprobarea Regulamentului privind organizarea şi funcţionarea Ministerului Sănătăţii, structurii şi efectivului–limită ale aparatului central al acestuia”, la poziţia 7 sintagma „S.A. “SanfarmPrim”” se substituie cu sintagma „Întreprinderea de Stat “SanfarmPrim””.

**PRIM MINISTRU Pavel FILIP**

Contrasemnează:

Viceprim–ministru, Octavian CALMÎC

Ministrul economiei

Ministrul sănătăţii Ruxanda GLAVAN

Ministrul finanţelor Octavian ARMAŞU

Ministrul justiţiei Vladimir CEBOTARI